﻿ Complete liquor ban imposed in Barsana Baldev Gokul Govardhan Nandgaon Radhakund areas मथुरा के बरसाना-गोकुल-गोवर्धन में पूर्णतया शराब बैन, कैबिनेट में लिया गया फैसला | India News in Hindi
UP: मथुरा के बरसाना-गोकुल-गोवर्धन में पूर्णतया शराब बैन, कैबिनेट में लिया गया फैसला
Updated Jun 05, 2018 | 22:15 IST | भाषा
प्रवक्ता ने बताया कि राज्य कैबिनेट ने एक फैसले में भगवान कृष्ण से जुड़े धार्मिक स्थलों मथुरा के बरसाना, गोकुल, गोवर्धन, नंदगांव, राधाकुंड और बल्देव में पूर्णतया शराबबंदी लागू कर दी है।
लखनऊ: उत्तर प्रदेश सरकार ने ब्रज के बरसाना, गोकुल और गोवर्धन समेत कुछ स्थानों पर पूर्णतया शराबबंदी भी लागू कर दी है। मुख्यमंत्री योगी आदित्यनाथ की अध्यक्षता में हुई राज्य मंत्रिपरिषद की बैठक में यह महत्वपूर्ण फैसला किया गया। प्रवक्ता ने बताया कि राज्य कैबिनेट ने एक फैसले में भगवान कृष्ण से जुड़े धार्मिक स्थलों मथुरा के बरसाना, गोकुल, गोवर्धन, नंदगांव, राधाकुंड और बल्देव में पूर्णतया शराबबंदी लागू कर दी है।
क्षेत्र में 32 शराब की दुकानों को स्थानांतरित किया जाएगा। इस फैसले से सरकार को करीब 11 करोड़ राजस्व का नुकसान हो सकता है। पिछले साल योगी सरकार ने नगर पालिका परिषद वृंदावन और नगर पंचायत बरसाना के अधिसूचित क्षेत्र को तीर्थस्थल घोषित किया था।
राज्य सरकार के प्रवक्ता ने कहा था कि इन पवित्र स्थानों पर देश-विदेश से लाखों की संख्या में श्रद्धालु दर्शन करने एवं पुण्य लाभ के लिए आते हैं। इन तीर्थस्थलों की पौराणिक महत्ता एवं पर्यटन की दृष्टि से इनके अत्यधिक महत्व को देखते हुए इन्हें पवित्र तीर्थस्थल घोषित किया गया है।
इसके अलावा सरकार ने बिजली चोरी रोकने के लिए राज्य के सभी 75 जिलों में अलग से थाने बनाने का भी फैसला किया है। राज्य सरकार के प्रवक्ता ने बताया कि राज्य के 75 जिलों में एक एक 'एंटी पावर थेफ्ट पुलिस थाने' बनाए जाएंगे। कैबिनेट ने गौतमबुद्धनगर जिले में जेवर के निकट नोएडा अंतरराष्ट्रीय ग्रीनफील्ड हवाई अड्डे को विकसित करने के लिए 'अंतरराष्ट्रीय बिडिंग' के माध्यम से विकासकर्ता का चयन करने का फैसला भी किया।
प्रवक्ता के अनुसार एक अन्य फैसले में कैबिनेट ने 'उत्तर प्रदेश दुग्ध नीति 2018' लागू करने का फैसला किया। दुग्ध के क्षेत्र में पहली बार तैयार की गयी यह नीति पांच साल तक प्रभावी रहेगी।
UP: मथुरा के बरसाना-गोकुल-गोवर्धन में पूर्णतया शराब बैन, कैबिनेट में लिया गया फैसला Description: प्रवक्ता ने बताया कि राज्य कैबिनेट ने एक फैसले में भगवान कृष्ण से जुड़े धार्मिक स्थलों मथुरा के बरसाना, गोकुल, गोवर्धन, नंदगांव, राधाकुंड और बल्देव में पूर्णतया शराबबंदी लागू कर दी है। Times Now Hindi